**Gojim** (hebraisk for 'folkeslag') er jødenes betegnelse på ikke-jøder.

Ordbakgrunn og bruk
-------------------

Det hebraiske ordet *gojim* (גּוֹיִם) er flertallsformen av *goj* (גוי) som betyr 'folk, folkeslag, etnisk gruppe'. I den norske versjonen av Det gamle testamentet i kristendommens bibel, som tilsvarer Den hebraiske bibelen, er *gojim* oversatt med «hedning». *Gojim*, særlig i bestemt form *ha-gojim*, 'folkene', har siden blitt brukt mer spesielt om fremmede folk og nasjonaliteter, det vil si ikke-israelitter, ikke-jøder og kristne. I motsetning til andre *gojim*, har hele det jødiske folk, israelitter, Israels stammer eller Israel som Guds folk, tradisjonelt blitt kalt *Am Israel* eller bare *am* (עָם) på hebraisk.

### Greske og latinske betegnelser

I Det nye testamentet, der tekstene opprinnelig ble skrevet på gresk, brukes betegnelsen *ethne* (ἔθνη) om 'folkeslag' og liknende. Det gjelder for eksempel i misjonsbefalingen i Matteus-evangeliets 28. kapittel, vers 16-20 der Jesus gir ordre om at tilhengerne skal gå ut og gjøre «alle folkeslag (altså ikke-kristne hedninger) til mine disipler». I Vulgata, den latinske bibelen, ble *Gojim* og *ethne* oversatt med *gentilitas*, *gentes* (i entall *gens*) og *gentiles* (adjektiv). De latinske betegnelsene ble seinere til det engelske *gentiles*, et ord som brukes om 'ikke-jøder' og kristne.

I Det nye testamentet brukes også *laos* (λαός), et annet gresk ord for 'folk', både om jøder og kristne.

På latin er *paganus* 'den som bor på landet' til forskjell fra folk i byene: *Paganus* ble i tidlig kristen tid i Romerriket brukt om uopplyste og udannede «landboere»som ennå var tilhengere av gammel gresk og romersk religion, i motsetning til kristne i byene. Ordet har gitt opphav til det engelske *pagan*, 'hedensk, hedning', som tilsvarer det gammeltestamentlige, hebraiske *gojim* og det nytestamentlige, greske *ethne*, og siden til paganisme, en moderne, internasjonal gruppebetegnelse på gamle naturreligioner som dyrker en ikke-monoteistisk guddom.

Annet
-----

Kapittel 14 i Første Mosebok forteller blant annet om «Tidal, kongen av Gojim». Tidal kriget i Siddim-dalen på lag med tre andre konger, men ble nedkjempet av Abraham. Noen har foreslått at stedsnavnet «Gojim» her kan vise til Gutium, hjemlandet til guteerne, et nomadisk oldtidsfolk i grenseområdene mot dagens Iran og Irak. 

Den norske høyesterettsadvokaten Eivind Saxlund (1858-1936) utga *Jøder og Gojim* i 1910, et jødefiendtlig kampskrift som kom i utvidet utgave året etter.

Se også
-------

* Hedning
* Jøde

Referanser
----------

1. ↑  Oppslagsordet «gojim» i *Det norske Akademis ordbok*
2. ↑  Oppslagsordet «gojim» i *Bokmålsordbok*
3. 1 2  Barstad, Hans M.; Groth, Bente: hedning i Store norske leksikon på snl.no. Hentet 27. juni 2020 fra
4. ↑  Groth, Bente (1939-) (2000). *Jødedommen*. Oslo: Pax. s. 23. ISBN 8253025971.
5. ↑  BibelSite om Matteus 28:19 i ulike norske oversettelser
6. ↑  *Encyclopaedia Britannica* om ordet *gentiles*
7. ↑  *λαός in the New Testament*
8. ↑  Groth, Bente: paganus i Store norske leksikon på snl.no. Hentet 28. juni 2020 fra
9. ↑  1 Mos 14,9
10. ↑  Saxlund, E. (1858-1936) (1910). *Jøder og Gojim*. Christiania: I hovedkommission hos Aass.
11. ↑  Saxlund, E. (1858-1936) (1911). *Jøder og Gojim*. Christiania: I hovedkommission hos Aass.